La FANATIK SUPERLIGA a fost analizat la sânge dezastrul celor de la Rapid după înfrângerea cu Universitatea Craiova, scor 1-2. Giuleștenii au pierdut al doilea punct din play-off după un gol marcat de Alex Crețu în minutul 90+6.
Robert Niță a analizat la sânge ceea ce se întâmplă la Rapid. Fostul atacant al giuleștenilor este de părere că lucrurile nu stau deloc bine pe partea sportivă, iar experimentul cu Bogdan Lobonț ca antrenor principal a eșuat.
“Căpriorii a nu bat pe nimeni. Nu fac nimic căpriorii, din păcate. E cea mai slabă echipă din momentul de față din SuperLigă. Avantajul anul ăsta este că sunt în play-off. Dacă erai în play-out, aveai meci greu cu Botoșani.
E un moment greu. Oamenii vin, chiar dacă nu sunt în număr foarte mare ca la ultimele partide. Au fost în jur de 9000 de oameni. Galeria susține echipa până la final. Nu ai alibiuri, nu ai de ce să te legi.
E îngrijorător că se fac niște investiții. E îngrijorător că ești la 4 puncte în spatele FCSB-ului și ajungi în play-off să fii ciuca bătăilor. Este cea mai grea perioadă de când domnul Șucu s-a alăturat proiectului. Chiar dacă sunt investiții și ai o administrație puternică, e greu să gestionezi fără o parte sportivă care să te ajute.
Dacă nu ai un echilibru e foarte greu. Investițiile sunt făcute și vin jucători. Dar ca să îți atingi obiectivul la anul, să vinzi mai multe abonamente, să vinzi jucători, să te califici într-o competiție europeană, să mai atragi niște sponsori, ai nevoie de rezultate sportive. Din păcate, rezultatele sportive nu apar în momentul de față. E greu”, a fost analiza lui Robert Niță la FANATIK SUPERLIGA.
“S-a încercat varianta cu Bogdan Lobonț, dar acest experiment a eșuat. La un moment dat se întorceau jucătorii spre banca de rezerve și întrebau unde să stea în teren.
Când era în față, du-te în spate, când era la margine, du-te în centru, când se juca în partea cealaltă, coboară. Aveai impresia că dirijează circulația. Harababura de pe banca tehnică se vede și în teren.
Se călcau pe picioare, nu mai aveau unde să se demarce, coborau între linii. Papeau ajunge fundaș dreapta și ia mingea de la Săpunaru, încerca să joace el între linii”, a mai spus Robert Niță la FANATIK SUPERLIGA.
“E cea mai uluitoare prăbușire a unei echipe care la începutul play-off-ului se bătea la titlu. Era la 4 puncte de FCSB și a făcut un singur punct. E singura echipă care nu a bătut pe nimeni și punctul a fost făcut cu clientul FCSB.
Acum sunt la 20 de puncte. E un an în care Dan Șucu a investit foarte mulți bani și termină unde este și Sepsi. În sezonul regulat, Rapidul a bătut aproape toate echipele cu care este în play-off, mai puțin pe Sepsi”, a spus Cristi Coste la FANATIK SUPERLIGA.
“Am mai auzit o statistică care mi se pare uluitoare. Ultima dată când Rapidul a pierdut 4 meciuri la rând acasă, a fost acum vreo 70 de ani și în sezonul acela a retrogradat prima oară”, a mai spus și Andrei Vochin la FANATIK SUPERLIGA.